Diari Oficial de la Generalitat Valenciana


Sumari del DOGV 6700, del 26-01-2012 (2012/671)

RESOLUCIÓ de 23 de gener de 2012, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació del conveni de col·laboració entre l'Agència Valenciana de l'Energia (AVEN) i l'Institut per a la Diversificació i Estalvi de l'Energia (IDAE), per a la definició i posada en pràctica d'actuacions de suport públic per al desenrotllament de les energies renovables en l'àmbit territorial de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6700

Data del DOGV
:   26-01-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/671


Data del document
:   23-01-2012

Organisme emissor
:   Conselleria de Presidència

Tipus de document
:   Resolució

RESOLUCIÓ de 23 de gener de 2012, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació del conveni de col·laboració entre l'Agència Valenciana de l'Energia (AVEN) i l'Institut per a la Diversificació i Estalvi de l'Energia (IDAE), per a la definició i posada en pràctica d'actuacions de suport públic per al desenrotllament de les energies renovables en l'àmbit territorial de la Comunitat Valenciana. [2012/671]  
L'Agència Valenciana de l'Energia (AVEN) i l'Institut per a la Diversificació i Estalvi de l'Energia (IDAE) han subscrit, després de la tramitació prèvia reglamentària, l'1 de setembre de 2011, el conveni de col·laboració per a la definició i posada en pràctica d'actuacions de suport públic per al desenrotllament de les energies renovables en l'àmbit territorial de la Comunitat Valenciana.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0030/2012, i que figura com a annex d'esta resolució.  
  
Valencia, 23 de gener de 2012.- La directora general del Secretariat del Consell i Relacions amb les Corts: M.ª Teresa Lleó Alonso.  
  
  
Conveni de col·laboració entre l'Agència Valenciana de l'Energia (AVEN) i l'Institut per a la Diversificació i Estalvi de l'Energia (IDAE), per a la definició i posada en pràctica d'actuacions de suport públic per al desenrotllament de les energies renovables en l'àmbit territorial de la Comunitat Valenciana, exercici de 2011.  
  
Madrid, 1 de setembre de 2011, reunits d'una part el conseller d'Economia, Indústria i Comerç, Enrique Verdeguer Puig, càrrec per al qual va ser nomenat per Decret 11/2011, de 28 de juliol, del president de la Generalitat, i que actua en nom i representació de l'Agència Valenciana de l'Energia (d'ara en avant AVEN) en qualitat de president, facultat per a este acte en funció del que establix l'article 5 de la Llei 8/2001, de 26 de novembre, de Creació de l'Agència Valenciana de l'Energia, considerant el que establix el Decret 5/2011, de 21 de juny, del president de la Generalitat, i d'una altra part Alfonso Beltrán García-Echániz, en nom i representació de l'Institut per a la Diversificació i Estalvi de l'Energia (d'ara en avant IDAE), en qualitat de director general d'este, càrrec per al qual va ser nomenat per Reial Decret 1232/2010, de 01.10.2010 (BOE núm. 239, de 02.10.2010), fent ús de les facultats del seu càrrec i les que li han sigut conferides en virtut d'acords del consell d'administració de l'Institut de 25 de gener i de 8 de març de 2011, exposen,  
  
Primer  
Que l'IDAE és una entitat pública empresarial que es regix per la Llei 6/1997, de 14 d'abril, d'Organització i Funcionament de l'Administració General de l'Estat de les previstes en la lletra b) de l'apartat 1 de l'article 43 de la dita llei, d'acord amb el que establix l'article 72 de la Llei 50/1998, de 30 de desembre, de Mesures Fiscals, Administratives i de l'Orde Social, així com per la disposició addicional vint-i-una de la Llei 46/1985, de 27 de desembre, de Pressupostos Generals de l'Estat per a 1986, i pels seus estatuts aprovats per Reial Decret 802/1986, d'11 d'abril, modificats per Reial Decret 252/1997, de 21 de febrer i per Reial Decret 2100/1998, de 25 de setembre, i la resta de disposicions legals d'aplicació.  
  
Segon  
Que l'AVEN és una entitat de dret públic adscrita, per Decret 97/2011, de 26 d'agost, del Consell (DOCV núm. 6597, de 30.08.2011), a la Conselleria d'Economia, Indústria i Comerç de la Generalitat, creada per Llei 8/2001, de 26 de novembre (DOCV núm. 4138, de 29.11.2001). Per Decret 9/2002, de 15 de gener, del Govern Valencià (DOCV núm. 4173, de 22.01.2002) s'aprova el Reglament de Funcionament de l'AVEN, modificat per Decret 30/2004, de 27 de febrer, del Consell de la Generalitat (DOCV núm. 4703, de 02.03.2004).  
  
  
Tercer  
Que l'IDAE, segons el seu estatut (article 2n, Fins i Funcions), té encomanades, entre altres, les funcions de proposar, adoptar i executar, si és el cas, les directrius, les mesures i els estudis que siguen necessaris per a obtindre el nivell idoni de conservació, estalvi i diversificació energètica en els sectors industrial, agrícola o de servicis, i es podrà realitzar, a estos efectes, qualsevol classe d'activitats i servicis, tant en relació amb les administracions i les empreses públiques, com amb qualssevol entitats, empreses i persones.  
  
Quart  
Que l'AVEN és una entitat de dret públic adscrita a la Conselleria d'Economia, Indústria i Comerç de la Generalitat, i en l'article 3r de la llei de creació s'establixen els fins i funcions de l'Agència per a la realització d'actuacions en la política energètica en l'àmbit de la Comunitat Valenciana, en el marc de la política energètica comuna de la Unió Europea, i es tenen encomanats, entre altres, l'impuls i la realització d'iniciatives en relació amb la millora de l'eficiència energètica, estalvi energètic, diversificació energètica, foment de l'ús racional de l'energia i promoció, desenrotllament de la formació i investigació en matèria d'energies renovables.  
  
Quint  
Que en el marc de les actuacions del Govern en matèria d'estalvi, diversificació energètica i respecte del mediambient, encaminades a complir els compromisos internacionals en estes matèries, el Consell de Ministres de 26 d'agost de 2005, va aprovar el Pla d'Energies Renovables (PER) 2005-2010. Finalitzada la vigència del Pla s'ha considerat oportú que, per a evitar discontinuïtats en les ajudes i mentre s'aprova el nou Pla d'Energies Renovables 2011-2020, s'habilite un pressupost de 92.693.219 € per a la firma de convenis de transició en 2011 amb les distintes comunitats autònomes per a suport a les energies renovables.  
  
  
Sext   
El Pla d'Energies Renovables (PER) 2005-2010 establia actuacions concretes, concentrades en els sectors amb un major potencial, que requerixen major urgència en la seua implantació i major suport per a aconseguir els objectius previstos, per la qual cosa este Programa d'Ajudes per a la firma de convenis de transició es concentra en estos mateixos sectors.  
  
Sèptim  
Que l'AVEN està interessada a dur a terme, en l'àmbit de les seues competències i en col·laboració amb l'IDAE, les actuacions concretes encaminades a donar continuïtat a les aplicades durant 2010 en el marc del PER 2005-2010, incorporar les fonts menys contaminants, fomentar l'aprofitament dels recursos en energies renovables.  
  
  
Octau  
Que per al desenrotllament de l'esmentat Programa d'Ajudes, s'ha considerat convenient per part del Ministeri d'Indústria, Turisme i Comerç, a través de l'IDAE, continuar els mecanismes de col·laboració amb totes les comunitats autònomes, que faciliten l'articulació de les mesures en tot el territori nacional, tenint en consideració, a més, les necessitats i els objectius de cada comunitat quant a les seues pròpies peculiaritats, i el seu àmbit competencial. A l'efecte, l'IDAE facilitarà i posarà a la disposició de les comunitats autònomes els fons necessaris per a finançar les actuacions.  
  
Nové  
Que, per a continuar la realització de les actuacions dutes a terme en el marc del Pla d'Energies Renovables 2005-2010, l'any 2011 i dins dels mecanismes de col·laboració amb les comunitats autònomes, l'IDAE disposa de pressupost específic, d'acord amb la dotació consignada a favor seu en els Pressupostos Generals d'Estat, així com d'altres fonts, per un import total de 53.928.035 €.  
En el cas de l'AVEN en existir recursos del FEDER per a la Comunitat Valenciana, dins del Marc Estratègic Nacional de Referència per al període de programació 2007-2013, amb un import previst del cofinançament nacional de 4.782.378 €, les aportacions de l'IDAE en virtut d'este conveni podrien servir per a cofinançar actuacions junt amb aquells recursos en els termes que el programa FEDER ho permeta.  
  
Del pressupost total assignat a la Comunitat Valenciana de 2.639.000 € en 2011, una part que ascendix a 597.797 €, podria destinar-se al cofinançament, junt amb els recursos FEDER, del fons JESSICA-BEI, i en eixe cas és retingut de l'import a transferir per a ser ingressat directament en el dit fons JESSICA (a estos efectes, el cofinançament total s'ha dividit en quatre anys i s'assignant a energies renovables un 50%), amb la qual cosa quedaria un total de 2.041.203 €, pendents de distribuir per l'Agència Valenciana de l'Energia-AVEN, entre les distintes àrees tècniques susceptibles d'ajudes dins d'este conveni.  
  
  
Deu  
Que la Comissió Consultiva d'Estalvi i Eficiència Energètica de l'IDAE, reunida el 13 de desembre de 2010, va aprovar que la distribució dels recursos econòmics disponibles entre les distintes comunitats autònomes tinguera la mateixa estructura percentual que l'any 2010.  
  
Onze  
Que les dos parts es reconeixen, en la representació que tenen, capacitat suficient per a poder formalitzar este conveni de col·laboració que respon al principi de cooperació i deure de recíproc suport i mútua lleialtat a què estan sotmesos l'Administració central i autonòmica, i a l'empara del que establix l'article 86 de la vigent Llei General Pressupostària; ho porten a efecte amb subjecció a les clàusules següents:  
  
1. Primera. Objecte  
El present conveni té com a objecte definir i regular els mecanismes de col·laboració entre l'IDAE i l'AVEN per a dur a terme, durant l'exercici 2011 i en l'àmbit territorial de la Comunitat Valenciana, mesures o actuacions de suport públic, que donen continuïtat a les aplicades durant 2010 en el marc del PER 2005-2010.  
2. Segona. Mesures o actuacions a realitzar  
Les mesures o actuacions a realitzar en el marc s'este conveni es concretaran en l'establiment, per part de l'AVEN, d'inversions o programes d'ajudes públiques a inversions en nous projectes d'aprofitament energètic en les àrees, que es detallen en l'annex, on es definixen, així mateix, detalladament les àrees, les aplicacions, els valors elegibles i el percentatge d'ajudes. S'ha ampliat l'elegibilitat dins de l'àrea d'energia solar tèrmica a la incorporació de sistemes de telemonitorización i/o de visualització de la producció energètica, en instal·lacions existents o noves fins que no siguen d'obligada instal·lació estos dispositius.  
  
El desenrotllament dels programes, preparació i convocatòria de bases reguladores, gestió, tramitació i valoració tècnica d'expedients, resolució de les ajudes, certificat i pagament d'estes, incloent-hi el règim de control, reintegrament i sancionador, serà dut a terme i gestionat per l'AVEN, d'acord amb la normativa que se li aplique, incloses les directrius comunitàries vigents sobre ajudes estatals a favor del medi ambient i el Reglament General d'Exempció per Categories, i les condicions establides en el present conveni, i es disposa per a això de l'aportació financera de l'IDAE.   
3. Tercera. Procediment i calendari  
En un termini màxim de tres mesos, a partir de la data del present conveni, l'AVEN presentarà a l'IDAE un pla de treball en el qual s'indicaran de forma detallada les actuacions concretes a realitzar per la Comunitat Valenciana en l'àmbit del present conveni.  
El Pla de Treball s'ordenarà per àrees i per tipus de mesura, amb indicació a més per a cada actuació prevista:  
- Descripció de la mesura o el programa d'ajuda proposat.  
- Instrument administratiu/jurídic previst per a dur a terme la mesura (proposta de bases de la convocatòria d'ajudes).  
- Pressupost destinat a la mesura, així com aportació de la comunitat autònoma, si és el cas.  
- La planificació i els terminis màxims per a dur a terme l'actuació, tenint present que totes les actuacions administratives hauran d'estar compromeses, necessàriament, a la data 31 de desembre de 2011 i concloses a la data 31.10.2012, excepte causa justificada i aprovació expressa de l'IDAE.  
- Mitjans i/o mecanismes que es disposa per a la gestió de la mesura.  
- Organisme o dependència que serà responsable de la seua execució.  
- Cronograma de les actuacions a realitzar (convocatòria de les ajudes, presentació de sol·licituds, avaluació, resolució i pagament) per a cada una de les àrees.  
- Percentatge d'ajudes a aplicar per a cada una de les àrees, amb l'aportació que cada una de les fonts de finançament de la mesura (fons conveni/pressupost comunitat autònoma).  
- Especificitats de la convocatòria (per exemple: només es donaran ajudes als projectes superiors a una certa superfície).  
- Altres àrees a objecte de suport amb pressupost íntegre de la comunitat autònoma dins de la mateixa convocatòria.  
- Pressupost desglossat que seria necessari dedicar a ajudes en estes àrees per a atendre totes les sol·licituds que es tenen previst rebre.  
  
El model de presentació del Pla de Treball podrà ser facilitat per IDAE.  
Totes les parts i les estipulacions del conveni, que no hagen sigut expressament desenrotllades i/o modificades pel Pla de Treball, mantindran la seua vigència i són, per tant, de plena aplicació al Pla de Treball.  
En un termini no superior a 45 dies, l'IDAE comunicarà a l'AVEN l'aprovació del Pla de Treball o les correccions a dur a terme en este, en el cas que existiren contradiccions o insuficiències respecte del marc bàsic establit en el present conveni, i disposa l'AVEN d'un termini de 15 dies hàbils per a adaptar el Pla de Treball i presentar el pla definitiu.   
  
El Pla de Treball aprovat s'entendrà com a part del present conveni, i és, per tant, considerat a tots els efectes com un compromís contractual assumit per l'AVEN; i és la base per a efectuar els desembossaments i el seguiment del compliment de les actuacions a desenrotllar basant-se en este conveni.   
L'AVEN, en funció de les experiències adquirides durant el desenrotllament dels treballs, podrà plantejar modificacions al Pla de Treball original, sempre que no s'incremente el pressupost global previst en el pla original i es justifique raonadament el canvi. Una vegada aprovada per l'IDAE la modificació, serà notificada a l'AVEN, i passarà, a partir d'eixe moment, el nou pla a ser efectiu als efectes del present conveni.  
  
Tots els compromisos de gasto en relació a les mesures o actuacions a dur a terme basant-se en este conveni estaran compromesos formalment a 31.12.2011, no s'admetran, per tant, compromisos adquirits amb posterioritat a càrrec dels fons a aportar per l'IDAE, excepte aprovació expressa per este. Tampoc seran admesos a càrrec d'estos fons compromisos adquirits amb anterioritat al 01.01.2011.  
  
Als efectes del conveni, s'entén per compromís de gasto per a les ajudes la publicació en el butlletí oficial de la comunitat autònoma de convocatòries d'ajudes públiques, la firma de convenis o contractes amb tercers per a l'aportació d'ajudes a fons perdut per la comunitat autònoma en relació amb les actuacions incloses en l'àmbit del present conveni, resolucions de concessió d'ajudes, o altres actes jurídics equivalents que acrediten la intenció ferma d'executar l'acció.  
  
Els pagaments a efectuar per part de la comunitat autònoma en relació amb els compromisos adquirits basant-se en este conveni hauran d'estar liquidats amb anterioritat al 31.10.2012. Els imports no pagats materialment a la conclusió d'esta data màxima de liquidació hauran de ser tornats a l'IDAE en un termini no superior a dos mesos des de l'esmentada data màxima de liquidació. Estes dates màximes hauran de ser tingudes en compte per la comunitat autònoma, en les bases de programes de subvencions que es puguen articular com a actuacions incloses en l'àmbit del present conveni.   
En els casos en què per la particularitat dels projectes a executar siga necessari, es podran establir pròrrogues per a la liquidació final d'estos projectes, prèvia petició de la comunitat autònoma amb anterioritat a la data límit fixada i autorització de l'IDAE.  
Amb caràcter general, el pressupost global assignat a les actuacions previstes en el present conveni es podrà destinar a ajudes a tercers o programes de subvencions, bé siguen persones físiques o jurídiques, públiques o privades.  
En cas d'existir discrepàncies sobre la inclusió d'un determinat gasto dins del pressupost del present conveni, se sotmetrà a la comissió mixta establida en el present conveni, la qual dictaminarà respecte d'això alçant acta a l'efecte.  
4. Quarta. Informes  
La comunitat autònoma remetrà a l'IDAE els informes següents tant en suport digital amb les llistes en forma de full excel, com en paper, sobre el desenrotllament dels treballs:  
- Informe intermedi a 30 de novembre de 2011.Contendrá almenys la informació següent:  
· Descripció resumida de la situació del conveni i de les activitats començades, en curs i acabades.  
· Modificacions a la planificació de les diferents actuacions presentades en el Pla de Treball, incloent-hi dates previstes i duracions.  
  
· Còpia de les convocatòries publicades.  
· Documentació acreditativa dels compromisos econòmics adquirits a eixa data.  
· Relació de projectes presentats als programes de suport públic amb les dades principals disponibles d'estos tant tècnics com econòmics i la situació de tramitació (sol·licitud, en avaluació, resolts positivament, resolts negativament per motius tècnics o administratius, resolts negativament per motius pressupostaris, en execució, pendents de justificació, justificats, pagats, revocats).  
  
· Justificació dels retards, en cas d'existir, fent referència a les activitats, analitzant els efectes dels dits retards i les mesures correctores.  
  
· Treballs crítics: s'analitzaran les activitats el desenrotllament normal de les quals estiga dificultat o siga crític.   
· Situació del pressupost del conveni, amb indicació del pressupost màxim que seria necessari per a poder atendre la totalitat de les sol·licituds presentades.  
El model de presentació de l'informe intermedi podrà ser facilitat per l'IDAE.  
- Informe anual de 2011 a 28 de febrer de 2012:  
· Descripció de les actuacions dutes a terme en el marc del conveni i valoració provisional, quantitativa i qualitativa, del seu desenrotllament, en termes energètics i econòmics.  
· Modificacions a la planificació de les diferents actuacions respecte a allò que s'ha presentat en l'informe intermedi.  
· Convocatòria d'ajudes publicades, si no s'haguera enviat anteriorment o referència al moment en què va ser enviada.  
· Certificat del gasto compromés i dels pagaments realitzats i pendents de liquidar, subscrit pel firmant del conveni o la persona en qui haja delegat.  
· Actualització de les dades de relació de projectes presentats als programes de suport públic, incloent-hi dades principals disponibles d'identificació, econòmiques i tècniques.  
· Documentació relativa a les resolucions de les ajudes concedides.  
  
· Resultats provisionals de les actuacions realitzades, així com compromisos formalitzats pendents de liquidar, amb les dates previstes per a la seua liquidació.   
· Justificació dels retards, en cas d'existir, fent referència a les activitats, analitzant els efectes dels dits retards.   
· Situació del pressupost del conveni amb indicació del pressupost màxim necessari per a atendre la totalitat de les sol·licituds presentades.  
El model de presentació de l'informe anual podrà ser facilitat per l'IDAE.  
- Informe final, de tancament i liquidació, a 30 de novembre de 2012:  
Contindrà a més de l'edició final dels documents indicats en els informes anteriors la liquidació final del pressupost del conveni i l'acreditació de gastos de totes les activitats exercides.  
Este informe, per tant, contindrà almenys:  
· Descripció de les actuacions dutes a terme en el marc del conveni i valoració global definitiva, quantitativa i qualitativa del seu desenrotllament, en termes energètics i econòmics.  
· Modificacions a la planificació de les diferents actuacions respecte a allò que s'ha presentat en l'informe anual.  
· Convocatòria d'ajudes publicades, si no s'haguera enviat anteriorment o referència al moment en què va ser enviada.  
· Certificat del gasto compromés i dels pagaments realitzats subscrita pel firmant del conveni o persona en qui haja delegat.  
  
· Relació definitiva de projectes presentats als programes de suport públic amb les dades principals disponibles d'estos, tant tècnics com econòmics, així com la situació de tramitació màxima aconseguida (sol·licitud, resolts positivament, resolts negativament per motius tècnics o administratius, resolts negativament per motius pressupostaris, pagats, revocats), tant en format imprés com digital-excel.  
  
· Models de resolucions de concessió de les ajudes.  
· Crítica del desenrotllament del conveni i suggeriments per a convenis successius.  
Tant el Pla de Treball, com els informes presentar i la sol·licitud de fons financers hauran d'estar subscrits pel firmant del present conveni, o persona en qui este delegue específicament per a això. A estos efectes, el firmant d'este document representant de l'AVEN procedix a la delegació en el director de l'AVEN de l'assumpció de les responsabilitats i dels compromisos assumits per la firma del present conveni.  
  
Tant l'informe anual, com l'informe final, de tancament i liquidació, seran aprovats o rebutjats de forma justificada per l'IDAE en el termini de 30 dies des de la seua recepció en este institut, havent de presentar-se per l'AVEN un nou informe, en el cas de rebuig, una vegada resoltes les deficiències detectades, en el termini de 15 dies des de la notificació del rebuig.   
L'IDEA es reserva la possibilitat de realitzar una auditoria de la gestió del projecte i control del gasto realitzat per l'AVEN a través d'una entitat externa especialitzada. En este sentit, l'AVEN s'obliga a facilitar els treballs de la dita entitat designada per l'IDAE, facilitant puntualment la informació que esta poguera requerir.  
5. Quinta. Pressupost i aportacions  
El pressupost total màxim a destinar per l'IDAE per a la realització de les actuacions previstes en este conveni ascendix a la quantitat de 2.041.203 €, tot això amb el desglossament següent previst per sector:  
  
  
  
  
La distribució per àrees establida anteriorment podrà ser modificada en el cas que l'AVEN ho justifique de forma raonada en el Pla de Treball, i sempre que la nova distribució proposada supose una millora per al compliment dels objectius globals del Pla d'Energies Renovables en la seua COMUNITAT.  
Les quantitats aportades per l'IDAE no podran ser destinades a un altre fi diferent del previst en este conveni.  
En el cas que el Pla de Treball establira necessitats econòmiques inferiors al pressupost màxim a destinar per l'IDAE, previst anteriorment, el pressupost contingut en el Pla de Treball passarà a ser el límit màxim d'aportació de l'IDAE, el diferencial originat en este cas, serà de l'exclusiva competència de l'IDAE per a reassignar fons, d'acord amb els seus fins i funcions, o destinar-los a actuacions promogudes per este mateix o per altres organismes públics, a fi d'assolir els objectius establits en el Pla d'Energies Renovables. L'aportació de l'IDAE s'efectuarà per mitjà de transferència bancària al compte corrent del codi següent: 0093 0134-67-0051018922, el titular del qual és l'Agència Valenciana de l'Energia, i s'imputa al pressupost d'ingressos de l'AVEN, capítol núm. 7, transferències de capital.  
  
Les quantitats aportades per l'IDAE s'entenen finalistes no podent ser destinades a un altre fi diferent del previst en este conveni o el Pla de Treball i hi inclouen l'IVA suportat per l'AVEN en cas de ser aplicat.   
  
Les transferències a realitzar per l'IDAE a l'AVEN respondran al programa següent de desembossaments:  
- A l'aprovació del Pla de Treball: fins a un màxim del 20%, excepte causa justificada que haurà de ser acreditada prou en el Pla de Treball.  
  
- A la publicació de la convocatòria d'ajudes, fins a un màxim d'un 20% addicional, després de la petició prèvia subscrita pel firmant o pel representant en qui delegue per escrit i enviament de la còpia de la convocatòria, en format digital.  
- A la firma de les resolucions de concessió de les ajudes, després de la petició prèvia i l'enviament de la llista, imprés i digital-excel, de compromisos nominals assumits fins a un màxim d'un altre 30%.   
El model de presentació podrà ser facilitat per l'IDAE.  
- Quantitat restant fins a aconseguir l'import de l'execució a l'entrega de l'informe final de tancament i liquidació.  
En el cas que la quantitat efectivament compromesa a la data 31.12.2011, fóra inferior al pressupost màxim a aportar per l'IDAE, previst en el Pla de Treball, la diferència entre estes quantitats serà de l'exclusiva competència de l'IDAE i podrà ser disposat per este per a reassignar fons, d'acord amb els seus fins i funcions, o destinar-los a actuacions promogudes per este mateix o per altres organismes públics, a fi d'assolir els objectius establits en el Pla d'Energies Renovables. Les quantitats anticipades per IDAE i no compromeses a eixa data límit hauran de ser reemborsades per mitjà de transferència al compte amb titularitat d'este últim de codi 2659-9356-31-6225821905.  
  
Per a aportacions successives al pagament corresponent a la firma de les resolucions de concessió de les ajudes, junt amb la sol·licitud de l'aportació s'inclourà la justificació dels desembossaments efectuats fins a la data i compromisos externs assumits, a fi de poder comprovar el nivell de compliment del citat pla. S'aportarà amb la sol·licitud un certificat del firmant del conveni o la persona en qui delegue, segons s'indica més avant en esta mateixa clàusula, del gasto compromés i, si és el cas, executat, segons model facilitat per IDAE.  
Les respectives transferències de fons seran realitzades per l'IDAE a l'AVEN, en el termini màxim de 30 dies des de la recepció de la sol·licitud de fons corresponent, que haurà d'estar acompanyada de la documentació necessària d'acord amb el que establix el present conveni.  
  
En tot cas, les transferències de fons a què es referix el present conveni estaran condicionades a l'efectiva disposició, per part de l'IDAE, dels imports consignats a favor seu per a estes actuacions en virtut dels Pressupostos Generals de l'Estat 2011 indicats anteriorment.  
  
Amb anterioritat al 31 de desembre de 2012, excepte pròrroga expressa de l'IDAE, l'AVEN haurà de procedir a la devolució a l'IDAE, per mitjà de transferència al compte de codi 6475-4514-59-4134373031 abans mencionat, de l'import que corresponga a quantitats aportades per l'IDAE i no desembossades finalment per l'AVEN a la conclusió de la data màxima de liquidació.  
Els fons no gastats per les comunitats autònomes i tornats a l'IDAE passaran a ser de l'exclusiva competència de l'IDAE i podran ser disposats per este per a reassignar fons en anys posteriors, d'acord amb els seus fins i funcions, excepte aquelles partides que l'IDAE puga destinar a actuacions per al compliment dels objectius del Pla d'Energies Renovables, bé directament, per altres organismes públics o bé a proposta de les comunitats autònomes a actuacions que pel seu caràcter singular requerisquen la firma d'un conveni específic. Les mencionades propostes seran analitzades per l'IDAE i estaran supeditades a la disponibilitat de fons.  
En el cas de reassignar els dits fons en anys posteriors, la seua distribució entre les comunitats autònomes es realitzarà en funció dels mateixos percentatges de repartiment utilitzats en el present conveni.  
6. Sexta. Altres compromisos de les parts  
- L'IDAE i l'AVEN es comprometen conjuntament a:  
Participar en les presentacions públiques que es requerisquen per al desenrotllament de les activitats del conveni.  
Fer figurar els elements de la imatge corporativa de les dos entitats en tota la documentació tècnica i administrativa, equips i elements de comunicació que el desenrotllament del conveni requerisca.  
Citar-se mútuament com a participants en el conveni en tota la documentació tècnica i administrativa (fins i tot en les ordes de convocatòries d'ajudes públiques), i presentacions públiques que es realitzen per qualsevol de les parts.   
- L'IDAE es compromet a:  
Efectuar el seguiment de les actuacions a realitzar per la comunitat autònoma basant-se en este conveni, col·laborar en la mesura que es puga, per a aconseguir una millor consecució dels objectius.  
- L'AVEN es compromet a:  
· Respectar els acords voluntaris firmats entre l'Administració General de l'Estat i les organitzacions sectorials, relacionats amb el desenrotllament del conveni.  
· Facilitar la informació i/o documentació que siga sol·licitada per l'IDAE, per a realitzar el seguiment de les actuacions del present conveni, a fi de donar resposta puntual als òrgans competents.  
  
· Facilitar a l'IDAE, per a la seua difusió, tota la documentació tècnica, administrativa, de difusió i promocional, susceptible de ser de coneixement públic.  
7. Sèptima. Informació pública  
A fi de promocionar entre tota la ciutadania el Pla d'Energies Renovables, s'inclourà en tota la documentació (tècnica, administrativa, de promoció, difusió o publicitària bé siga en suport paper, electrònic o audiovisual), i sobre els actius materials dels projectes, que per dimensió, valor o una altra característica que raonablement es considere rellevant, executats a càrrec del fons del present conveni, la llegenda següent:  
  
Logo d'IDAE, logo de la Comunitat Valenciana,  
«Programa d'Ajudes a les Energies Renovables  
Àrea de?????»  
  
L'anterior llegenda estarà situada en lloc destacat en els suports abans mencionats, amb uns tipus de lletra iguals o superiors als de la major dimensió a la que s'adjunta en el mateix text global.  
En totes les presentacions orals relacionades amb les mesures del conveni, es farà referència al fet que la mesura és part del Programa d'Ajudes a les Energies Renovables i es du a terme en cooperació entre el Ministeri d'Indústria, Turisme i Comerç/IDAE i la comunitat autònoma.  
8. Octava. Comissió mixta de seguiment  
A requeriment d'una de les parts es podrà constituir una comissió mixta de seguiment, integrada per dos representants de l'IDAE, per designació del director general; i dos representants designats per part de la comunitat autònoma pel conseller corresponent amb les funcions següents:  
- Proposta d'interpretació del present conveni, així com informe i la proposta de resolució de les situacions de controvèrsia que s'originen entre les parts.  
- Qualsevol altra comanda que s'haja establit en el present conveni.  
En tot cas, el seguiment de les activitats del conveni serà realitzat conjuntament per l'IDAE i la comunitat autònoma. En este sentit les dos entitats es comprometen a:  
- Vetlar pel compliment i desplegament del present conveni.  
- Coordinar, impulsar i controlar els treballs, vetlar perquè les actuacions o les mesures emanades de l'aplicació del conveni s'ajusten als objectius d'este, i es compromet IDAE a resoldre les possibles incidències i dubtes d'interpretació que es puguen plantejar, per a facilitar el compliment dels objectius del conveni i dels objectius d'energies renovables a Espanya.  
9. Novena. Vigència  
El present conveni se circumscriu a les mesures i a les actuacions a dur a terme durant l'exercici 2011, relatives al Pla d'Energies Renovables, entrarà en vigor l'endemà de la subscripció i conclourà el 31 de desembre de 2012. En el cas que a eixa data no estiguen acabades totes les actuacions previstes en este, així com liquidats els aspectes econòmics derivats de la seua execució, s'entendrà prorrogat automàticament fins al seu acabament.  
El conveni podrà extingir-se anticipadament per una de les causes següents:  
- Mutu acord de les parts.  
- Decisió unilateral per incompliment greu de les obligacions assumides per una de les parts, que haurà de ser acreditat per la part denunciant. Si es produïx este supòsit les dos parts hauran de complir els compromisos que a cada una els pogueren correspondre i que a la data d'extinció del present conveni estigueren pendents.   
- Si per qualsevol causa fóra impossible o innecessària l'execució de les seues activitats.  
10. Desena. Naturalesa i jurisdicció  
El present conveni es considera exclòs de la Llei 30/2007, de 30 d'octubre, de Contractes del Sector Públic, de conformitat amb el que establix l'article 4.1.c) de l'esmentat text.  
Les parts es comprometen a resoldre de forma amistosa en un primer moment a través de la comissió mixta les possibles controvèrsies que pogueren originar-se en la interpretació o en l'aplicació del present conveni. Si no n'hi ha, les actuacions litigioses que es pogueren plantejar, donada la naturalesa juridicoadministrativa d'estes, quedaran sotmeses a l'orde jurisdiccional contenciós administratiu. A l'empara d'esta voluntat de col·laboració, i en prova de conformitat, firmen el present conveni per duplicat exemplar, en el lloc i la data indicats en l'encapçalament.  
  
El director general de l'Institut per a la Diversificació i Estalvi de l'Energia: Alfonso Beltran García-Echániz.  
  
El president de l'Agència Valenciana de l'Energia: Enrique Verdeguer Puig.  
  
  
ANNEX  
  
Al conveni de col·laboració en matèria d'energies renovables.  
Descripció d'actuacions i requisits, exercici 2011.  
a) Àrea solar tèrmica. Programa de suport públic  
Àmbit d'aplicació prioritària  
- Instal·lacions per elements: sistemes d'energia solar per a calfament d'un fluid a partir de la captació de la radiació solar, per mitjà de captadors solars el coeficient global de pèrdues del qual siga inferior a 9 W/(m² ºC), per a la seua utilització en aplicacions tèrmiques.  
- Instal·lacions amb sistemes prefabricats: sistemes indirectes d'energia solar per a calfament d'un fluid a partir de la captació de la radiació solar, bé siga com a sistema compacte o com a sistema partit. Consistix bé en un sistema integrat o bé en un conjunt i configuració uniforme de components. Es produïx sota condicions que es presumixen uniformes i oferides a la venda com a equips complets i llestos per a instal·lar, amb un sol nom comercial. Els captadors solars tindran un coeficient de perdudes inferior a 9 W/(m² ºC). No es consideren elegibles els equips directes.  
- Aplicacions especials: aplicacions de refrigeració o altres aplicacions amb temperatura de disseny superior a 60ºC, i superant rendiments del 40%, per a (tm-ta)=60ºC i I=800 W/m² sobre la corba quadràtica del certificat del captador.  
- Projectes innovadors: es consideren projectes innovadors aquells que complisquen els criteris definits en l'apartat d'energia solar tèrmica del Pla d'Energies Renovables 2005-2010.  
Incorporació de sistemes de telemonitorització i/o de visualització de la producció energètica, en instal·lacions existents o noves:   
Sistema de telemonitorització, comunicació i control necessari, per a l'adaptació o la incorporació a la instal·lació existent o nova, que permeta a tercers visualitzar el funcionament. Existirà un servici de seguiment i supervisió de la instal·lació per una duració, almenys, de dos anys els informes de la qual es presentaran trimestralment a l'usuari i estaran a la disposició de la comunitat autònoma i de l'IDAE en cas de ser requerits per estos.  
Plafons informatius o sistemes de visualització que permeten als usuaris visualitzar la producció energètica de la instal·lació solar tèrmica.   
Descripció de les partides elegibles.  
Formaran part de les partides elegibles el cost dels equips i les instal·lacions que formen part de l'equip, és a dir captadors solars tèrmics, acumuladors, intercanviadors de calor, bombes de circulació, canonades, vàlvules i connexions, vasos d'expansió, aïllaments, sistema elèctric i de control, equips de mesurament, i la resta d'equips secundaris, així com el muntatge i connexió del conjunt, obra civil associada, disseny d'enginyeria de la instal·lació, direcció d'obra, posada en marxa, documentació tècnica, manuals d'ús i operació i tramitacions de permisos i ajudes.   
En el cas d'incorporació de sistemes de telemonitorització i sistemes de visualització en instal·lacions noves o existents, es considerarà elegible el cost d'inversió addicional sobre el sistema de control existent o previst (segons el seu cas) on s'arreplegaran els equips necessaris per a la telemonitorització, adquisició de dades, visualització i comunicació amb les instal·lacions, així com el cost del servici de seguiment i supervisió de la instal·lació durant un període, almenys, de dos anys.  
  
No se subvencionaran aquells projectes, o la part corresponent, la instal·lació de la qual servisca per a complir els requisits, susceptibles d'aplicació, fixats pel Codi Tècnic de l'Edificació.  
Els principals subsistemes de què consta són els següents:  
- Camp de captació solar: compost per captadors solars, elements de suport i fixació dels captadors, elements d'interconnexió entre captadors, etc.  
- Acumulació: compost de tancs d'emmagatzematge, intercanviadors, vasos d'expansió, canonades, bombes, etc.  
- Regulació, control i monitorització (opcional): compost d'equip de regulació, sensors, sistemes d'adquisició de dades, etc.  
- Obra civil: composta per moviment de terres, fonaments, rases, etc.  
Tots els equips i les instal·lacions compliran la normativa vigent per a este tipus d'instal·lacions i el plec de condicions tècniques de l'IDAE per a instal·lacions solars tèrmiques - revisió 2009.  
Potencials peticionaris.  
Els titulars de les instal·lacions podran ser particulars, empreses, empreses de servicis energètics o administracions públiques. Així mateix, es preveu la petició d'agrupaments d'instal·lacions sota un mateix sol·licitant i diferents emplaçaments.  
Cost de referència i intensitat de l'ajuda.  
Es prendrà com a cost de referència, en relació amb els objectius energètics, una inversió màxima per unitat de potència de captació instal·lada segons les característiques de cada projecte de:  
  
  
  
  
\* \* \* \* \* \* \* \* \*  
  
  
  
  
(\*) A l'efecte del present conveni, es considera la relació 0,7 kW/m² de superfície certificada.  
(\*\*) En instal·lacions existents o noves, sempre que en les instal·lacions noves no siga obligatòria la incorporació d'estos sistemes per la legislació vigent.  
  
Estes ajudes i costos de referència apliquen de la mateixa manera, a la fracció solar corresponent, per a instal·lacions híbrides solar tèrmica+biomassa tèrmica.  
En qualsevol cas es considera que una instal·lació solar tèrmica està hibridada amb una de biomassa tèrmica, sempre que compartisquen elements bàsics i que la cobertura de les necessitats per a les quals estan dissenyades es duga a terme fonamentalment a partir d'estes dos fonts.  
  
Criteris generals en l'aplicació d'ajudes públiques:   
- Compliment de les directrius comunitàries sobre ajudes estatals a favor del medi ambient en vigor.  
- L'acumulació d'ajudes no pot conduir a una intensitat d'ajuda superior a la prevista en les esmentades directrius.  
b) Àrea biomassa. Programa de suport públic  
Aplicacions  
- Producció d'energia tèrmica, per a ús domèstic, industrial o en edificis utilitzant combustible biomassa.  
Descripció de les partides elegibles.  
Formaran part de les partides elegibles el cost dels equips, i instal·lacions, obra civil associada i realització de projectes d'enginyeria.   
  
Els principals elements que consta este tipus d'instal·lacions són els següents:  
- Sistema de tractament i alimentació de combustible: preparació del combustible perquè la caldera del mateix projecte ho reba en la forma i quantitats necessàries per a aconseguir les prestacions de la instal·lació. Si el sistema produïx una quantitat de combustible superior a la consumida per la instal·lació tèrmica, només es considerarà com a partida elegible la fracció de la instal·lació corresponent al percentatge de subministrament del mateix projecte.  
- Sistema de combustió o forn: en què permeta i estiga destinat exclusivament a la generació de calor per combustió de la biomassa, i este el transferix a les parets de la caldera i evacua els fums de forma adequada.  
- Caldera: sistema que transferix l'energia tèrmica generada en la llar i en el circuit de fums al fluid, aigua pressuritzada, aigua-vapor saturat o sobrecalfat, oli per a calefacció/refrigeració o subministrament d'aigua calenta.  
- Sistemes de generació de fred associats a la generació de calor per mitjà de màquines d'absorció.  
- Sistema de distribució: bé en el mateix edifici o distribuït en els sistemes de districte de la instal·lació de canonades, així com el sistema de regulació, el control i el mesurament de consums energètics.  
- Sistemes elèctrics de control i monitorització.  
- Obra civil: en la qual s'inclouen excavacions, fonaments, rases, urbanització, edificis, etc.  
- Enginyeria i direcció d'obra.  
En el cas de xarxes de districte, es consideren elegibles ampliacions a nous usuaris, encara que romanga inalterada la potència de generació tèrmica.  
No se subvencionaran aquells projectes, o la part corresponent, la instal·lació de la qual servisca per a complir els requisits, susceptibles d'aplicació, fixats pel Codi Tècnic de l'Edificació.  
Potencials peticionaris  
Persones físiques, empreses, entitats públiques, empreses de servicis energètics, comunitats de veïns o mancomunitats de veïns.  
  
Intensitat d'ajuda:  
- 30% del cost de referència.   
- Es podrà arribar fins al 45% del cost de referència en el cas de calderes automàtiques per a ús domèstic o en instal·lacions municipals.   
  
- En el cas d'instal·lacions híbrides biomassa tèrmica + solar tèrmica que utilitzen calderes automàtiques per a ús domèstic o en instal·lacions municipals, la intensitat de l'ajuda de la part de biomassa podrà arribar fins al 50% dels costos elegibles.  
S'entendrà per caldera automàtica aquella que dispose almenys dels elements següents: sistema d'encesa, alimentació, neteja i extracció de cendres automàtics, així com un sistema de telecontrol/telegestió.  
  
En qualsevol cas es considera que una instal·lació de biomassa tèrmica està hibridada amb una de solar tèrmica, sempre que compartisquen elements bàsics i que la cobertura de les necessitats per a les quals estan dissenyades es duga a terme fonamentalment a partir d'estes dos fonts.  
Cost de referència  
Es prendrà com a cost de referència, en relació amb els objectius energètics, una inversió màxima per unitat de potència tèrmica instal·lada de 600 euros/kW de potència instal·lada.  
Criteris generals en l'aplicació d'ajudes públiques:   
- Compliment de les directrius comunitàries sobre ajudes estatals a favor del medi ambient en vigor.  
- L'acumulació d'ajudes no pot conduir a una intensitat d'ajuda superior a la prevista en les esmentades directrius.  
c) Àrea solar fotovoltaica o mixta eolicofotovoltaica aïllada. Programa de suport públic.  
Àmbit d'aplicació  
Sistema de generació elèctrica, que transforma l'energia de la radiació solar, per mitjà de mòduls fotovoltaics o de l'energia del vent per mitjà d'aerogeneradors, en energia elèctrica, per al seu consum aïllat de la xarxa de distribució, i el sistema pot disposar d'acumulació d'energia elèctrica. Només s'admetran instal·lacions mixtes en què l'aportació fotovoltaica siga almenys del 50% de la potència eòlica.  
Descripció de les partides elegibles  
Formaran part de les partides elegibles el cost dels equips i instal·lacions, mòduls fotovoltaics, aerogenerador, si és el cas; bateries, reguladors, convertidors, línies elèctriques i connexions, així com obra civil associada, posada en marxa, direcció i enginyeria de projecte, documentació tècnica, manuals d'ús i operació, tramitació de permisos i ajudes.   
  
Els principals subsistemes de què consta són els següents:  
- Generador fotovoltaic: compost pels mòduls fotovoltaics, els elements de suport i fixació dels mòduls, els elements d'interconnexió entre mòduls, etcètera.  
- Aerogenerador (opcional) inclosos sistemes de suport i fixació. Potència màxima de l'aerogenerador 5 kW.  
- Acumulació: compost per les bateries, els reguladors, elements d'interconnexió i cablejat, indicadors del nivell de bateries, etcètera.  
  
- Condicionament d'energia: compost pels convertidors o inversors, quadres elèctrics, interruptors i proteccions, cablejats, etcètera.  
  
- Monitorització (opcional): compost pels sensors, sistemes d'adquisició de dades, sistemes de comunicació remota, etcètera.  
- Obra civil: composta pel moviment de terres, les fonaments, les rases, les arquetes, etcètera, necessàries exclusivament per a la instal·lació.  
Tots els equips i les instal·lacions compliran la normativa vigent per a este tipus d'instal·lacions i el plec de condicions tècniques de l'IDAE para instal·lacions solars fotovoltaiques aïllades de la xarxa - revisió 2009.  
Potencials peticionaris  
Els titulars de les instal·lacions, podran ser particulars, empreses o administracions públiques.  
Tipus d'aplicacions  
Es preveuen com a aplicacions prioritàries:  
- Electrificació domèstica i servicis públics: vivendes, il·luminació amb fanals autònoms, instal·lacions turístiques, refugis, etcètera.  
- Electrificació agrícola o ramadera: bombaments d'aigua, sistemes de reg, electrificació de granges, sistemes de munyiment, refrigeració, il·luminació d'hivernacles, etcètera.  
- Senyalització i comunicació: navegació aèria i marítima, carreteres i ferrocarrils, repetidors de telecomunicacions, etcètera.  
- Altres aplicacions relacionades amb l'aigua: dessalinització oxigenació de l'aigua.  
- Generació d'hidrogen.  
- Altres específiques: protecció catòdica, alimentació de vehicles elèctrics, etcètera.  
Intensitat d'ajuda  
Com a màxim el 40% del cost de referència.  
Cost de referència  
Es prendrà com a cost de referència, en relació amb els objectius energètics, una inversió màxima per unitat de potència elèctrica instal·lada de:  
- 10,00 €/Wp sistema fotovoltaic i 3,00 €/W generador eòlic per a instal·lacions amb acumulació,  
- 8,00 €/Wp sistema fotovoltaic i 3,00 €/W generador eòlic per a instal·lacions sense acumulació.  
Criteris generals en l'aplicació d'ajudes públiques:  
- Compliment de les directrius comunitàries sobre ajudes estatals a favor del medi ambient en vigor.  
- L'acumulació d'ajudes no pot conduir a una intensitat d'ajuda superior a la prevista en les esmentades directrius.  
  
d) Instal·lacions per a l'emmagatzematge, maneig, tractaments previs i sistemes de digestió anaeròbia i d'aprofitament energètic (calor/fred) i/o elèctric de qualsevol tipus de matèria orgànica susceptible d'este tractament. Xicotetes instal·lacions per a obtenció i aprofitament de biogàs.  
Àmbit  
Producció d'energia tèrmica o elèctrica per mitjà de l'aprofitament energètic del biogàs produït per digestió anaeròbia de residus biodegradables, per a instal·lacions de potència elèctrica inferior a 500 kW.  
  
  
Descripció de les partides elegibles  
Les partides elegibles correspon als sistemes de tractament, manipulació i control de residus, equips del procés de digestió, equips de tractament i emmagatzematge del biogàs, i dels subproductes del grup de generació elèctric i tèrmica i els seus recuperadors, així com l'obra civil associada, posada en marxa, direcció i enginyeria de projecte. Els principals elements de què consta este tipus de projectes són els següents:   
  
- Sistemes de manipulació i preparació del residu: transport del residu fins a la planta, homogeneïtzat, adequació i emmagatzematge d'este.   
- Reactor: format per l'equip pròpiament dit i els seus sistemes d'alimentació i descàrrega, extracció del biogàs, retirada de sòlids i iodes, i sistema de calefacció.   
- Gestió i manipulació del biogàs: sistemes de depuració del biogàs, gasòmetres, compressors, etc.  
- Sistemes d'aprofitament energètic: motors de combustió del biogàs i equips de recuperació de calors residuals, calderes etc.   
  
- Connexió a la xarxa: equipament elèctric (transformador, cabines, protecció i mesurament, etc.) i aparellatge d'interconnexió a la xarxa.  
- Obra civil: excavacions, fonaments, rases, urbanització, edificis, etc.   
Potencials peticionaris  
Persones físiques, empreses, entitats públiques, comunitats de veïns, mancomunitats de veïns o empreses generadores o gestores de residu biodegradable.   
Intensitat d'ajuda  
Com a màxim el 30% del cost de referència.  
Venda d'energia   
D'acord amb el grup b 7del Reial Decret 661/2007.   
Cost de referència  
Es prendrà com a cost de referència, en relació amb els objectius energètics, una inversió màxima per unitat de potència instal·lada de 3.500 euros/kW. En el cas que l'aprofitament siga tèrmic es prendrà com a cost de referència 1.100 euros/kW. Quan es tracte de cogeneració d'energia elèctrica i tèrmica es considerarà un cost de referència de 4.000 euros/kW.  
Criteris generals en l'aplicació d'ajudes públiques:   
- Compliment de les directrius comunitàries sobre ajudes estatals a favor del medi ambient en vigor.  
- L'acumulació d'ajudes no pot conduir a una intensitat d'ajuda superior a la prevista en les esmentades directrius.  
e) Equips de tractament en camp de biomassa per al seu estellat o empacat.  
Àmbit  
Maquinària específica per al tractament de la biomassa, per a ús energètic, en camp a fi de facilitar-ne l'arreplegada i transport de manera que es reduïsquen els costos associats al transport d'esta.   
Descripció de les partides elegibles  
Formaran part de les partides elegibles el cost dels equips que formen part de la maquinària específica i no s'hi incloen equips independents per al seu moviment a menys que es tracte de màquines autopropulsades, cas en què tota la màquina es considerarà com a partida elegible.   
Els principals elements que consta este tipus d'equips són els següents:  
- Sistema de tractament de la biomassa. Estellat/empacat.  
- Sistemes hidràulics, mecànics o de qualsevol tipus associats a l'accionament del sistema de tractament.  
- Sistemes de control, monitorització i telegestió de l'equip.  
Sistemes elèctrics associats al sistema de tractament.  
- Accessoris i equips auxiliars necessaris per a l'accionament i operació del sistema de tractament, sempre que estiguen units físicament al sistema de tractament, com a motors, grapes, pinces, comportes, etc.  
  
- Habitacle per a l'operador del sistema, sempre que este no siga l'habitacle pertanyent a un altre vehicle independent utilitzat per al trasllat de l'equip.  
- En el cas de màquines autopropulsades, tots els equips que conformen esta encara que el seu objectiu siga el moviment de la màquina pel terreny.  
Queden fora d'esta àrea les embaladores i trituradores habitualment utilitzades en les activitats agrícoles o forestals, els usos principals de les quals no són la producció de biomassa amb aplicacions energètiques (incloent-hi les embaladores agrícoles de palla o els sistemes de triturat/estellat per a incorporació del material orgànic al sòl).  
Potencials peticionaris  
Persones físiques, empreses, entitats públiques, mancomunitats de propietaris o entitats públiques, cooperatives agrícoles o forestals.  
Intensitat d'ajuda  
Com a màxim 30% del cost de referència  
Cost de referència:  
Es prendrà com a cost de referència, en relació amb els objectius energètics, una inversió màxima per equip segons les característiques de cada projecte de:  
  
  
  
(1) S'entén per màquina autopropulsada aquella el sistema motriu de la qual està íntimament unit als equips de tractament, de manera que les dos parts no poden formar una màquina per separat.  
(2) S'entén per màquina transportable aquella que muntada en un tractor o vehicle de transport pot moure's dins de l'àrea on es generen els residus sense necessitat de l'existència d'una via definida en el terreny.  
(3) S'entén per màquina semimòbil aquella que pot ser transportada (per mitjà de qualsevol tipus de vehicle de transport) fins a la zona on es genera la biomassa però no es pot moure pel terreny on es generen els materials a tractar, ha de ser alimentada per altres vehicles o procediments que extrauen els materials i els porten fins a un lloc o llocs determinats per a realitzar el tractament.  
  
Cost subvencionable  
El cost subvencionable es determina a partir del cost total de l'equip, d'acord amb les partides elegibles. Este cost fa referència a la potència de l'equip inclòs en la partida subvencionable, i és en el cas de màquines autopropulsades el total de potència de la màquina i en el cas de màquines no autopropulsades la potència associada a l'equip de tractament de biomassa. A partir d'este cost es determinarà l'ajuda equivalent màxima al projecte.  
Criteris generals en l'aplicació d'ajudes públiques:   
- Compliment de les directrius comunitàries sobre ajudes estatals a favor del medi ambient en vigor.  
- L'acumulació d'ajudes no pot conduir a una intensitat d'ajuda superior a la prevista en les esmentades directrius.  
f) Biocarburants. Instal·lació d'assortidors en estacions de servici.   
  
Àmbit  
Punts de subministrament en estacions de servici, per al consum en el sector de transport, de biogàs, biodièsel i de mescles amb obligació d'etiquetatge específic, tant de bioetanol amb gasolina com de biodièsel amb gasoil.  
Descripció de les partides elegibles  
El punt de subministrament es definix com una unitat que consta de tres parts: depòsits, assortidor i instal·lació electromecànica.   
Només seran elegibles les inversions corresponents a l'emmagatzematge i subministrament de biocarburants purs o de mescles amb obligació d'etiquetatge específic. En el cas que el punt de subministrament permeta disposar d'altres productes diferents d'estos, es deduiran de la inversió elegible tant la relativa a l'emmagatzematge i la instal·lació electromecànica d'eixos carburants, com la part proporcional de la corresponent a l'assortidor, en funció de la quantitat de productes disponible en el punt de subministrament.  
Potencials peticionaris  
Els titulars de les instal·lacions podran ser particulars, empreses o administracions públiques.  
Tipus d'aplicacions  
Consum en el sector del transport.  
Intensitat d'ajuda  
Com a màxim el 40% del cost de referència.  
Cost de referència:   
Com a màxim 75.000 €/punt de subministrament.  
Criteris generals en l'aplicació d'ajudes públiques:   
- Compliment de les directrius comunitàries sobre ajudes estatals a favor del medi ambient en vigor.  
- L'acumulació d'ajudes no pot conduir a una intensitat d'ajuda superior a la prevista en les esmentades directrius.  
g) Equips d'aprofitament de l'energia existent en el subsòl. Geotèrmia  
Àmbit  
Sistemes d'aprofitament de l'energia tèrmica, calor i/o fred existent en el subsòl, per al seu consum en el sector domèstic, industrial o de servicis, per mitjà de sistemes electromecànics o termodinàmics:  
  
- Aprofitament d'energia tèrmica per a xarxes de districte.  
- Aprofitament de l'energia tèrmica per a climatització utilitzant bombes de calor que intercanvien amb el terreny, ja siguen de circuit obert o tancat, tant per a instal·lacions existents que es reformen, com per a instal·lacions noves.  
Descripció de les partides elegibles  
Formaran part de les partides elegibles les inversions corresponents a la realització dels projectes d'enginyeria, perforació i obra civil associada al projecte, sistemes de captació (incloent-hi la reinjecció), aprofitament del recurs geotèrmic i, en general, qualsevol element que siga indispensable per a la consecució dels objectius energètics que es perseguixen amb la instal·lació.  
Els principals elements que consta este tipus d'instal·lacions són els següents:  
- Enginyeria i direcció d'obra.  
- Perforació de sondejos (producció i reinjecció).  
- Obra civil: en la qual s'inclouen excavacions, fonaments, rases, urbanització, edificis, etc. (si són necessàries).  
- Sistemes de captació del recurs geotèrmic: sondejos, intercanviadors, acumuladors, canonades, etc.  
- Sistemes d'aprofitament per mitjans electromecànics (bombament i intercanvi tèrmic directe).  
- Bomba de calor que permet l'intercanvi geotèrmic.   
- Sistema de distribució: bé en el mateix edifici o distribuït en els sistemes de districte de la instal·lació de canonades, així com el sistema de regulació, control i mesura de consums energètics.  
- Sistemes elèctrics de control i monitorització.  
En el cas de xarxes de districte, es consideren elegibles ampliacions a nous usuaris, encara que romanga inalterada la potència de generació tèrmica.  
No se subvencionaran aquells projectes, o la part corresponent, la instal·lació de la qual servisca per a complir els requisits, susceptibles d'aplicació, fixats pel Codi Tècnic de l'Edificació.  
Potencials peticionaris  
Els titulars de les instal·lacions podran ser particulars, empreses o administracions públiques, empreses de servicis energètics, comunitats de veïns o mancomunitats de veïns.  
Tipus d'aplicacions  
Climatització d'edificis (calor i/o fred), producció d'aigua calenta sanitària, climatització de piscines i generació tèrmica per a processos industrials.  
Cost de referència i intensitat d'ajuda  
Es prendrà com a cost de referència, en relació amb els objectius energètics, les inversions màximes següents per unitat de potència d'origen geotèrmic:  
- 500 €/kW per a instal·lacions en circuit obert.  
- 1.100 €/kW per a instal·lacions en circuit tancat amb intercanvi soterrat horitzontal.  
- 1.400 €/kW per a instal·lacions en circuit tancat amb intercanvi vertical amb sondejos.  
- 1.500 €/kW per a instal·lacions de xarxes de districte geotèrmiques.  
La intensitat d'ajuda serà com a màxim el 30% del cost de referència.  
- En el cas d'instal·lacions híbrides (geotèrmia + biomassa tèrmica, geotèrmia + fotovoltaica, etc.) que utilitzen calderes automàtiques per a ús domèstic o en instal·lacions municipals, la intensitat de l'ajuda de la part de geotèrmia podrà arribar fins al 50% dels costos elegibles.  
  
Es considera que una instal·lació de geotèrmia està hibridada amb una de biomassa tèrmica, sempre que compartisquen elements bàsics i que la cobertura de les necessitats per a les quals estan dissenyades es duga a terme fonamentalment a partir d'estes dos fonts.  
Criteris generals en l'aplicació d'ajudes públiques:   
- Compliment de les directrius comunitàries sobre ajudes estatals a favor del medi ambient en vigor.  
- L'acumulació d'ajudes no pot conduir a una intensitat d'ajuda superior a la prevista en les esmentades directrius.